睿宗
睿宗景襄皇帝,讳拖雷,太祖第四子,太宗母弟也。方太祖崩时,太宗留霍
博之地,国事无所属,拖雷实身任之。闻燕京盗贼白昼剽掠富民财物,吏不能禁,
遂遣塔察、吾图撒合里往穷治之,杀十有六人,盗始屏息。
己丑夏,太宗还京。八月,即位。明年庚寅秋,太宗伐金,命拖雷帅师以从,
破天城堡,拔蒲城县,闻金平章合达、参政蒲阿守西边,遂渡河,攻凤翔。会前
兵战不利,从太宗援之,合达乃退。辛卯春,破洛阳、河中诸城。太宗还官山,
大会诸侯王,谓曰:“人言耗国家者,实由寇敌。今金未殄,实我敌也。诸君宁
无计乎?”拖雷进曰:“臣有愚计,非众可闻。”太宗屏左右,亟临问之,其言
秘,人莫知也。凤翔既下,有降人李昌国者言:“金主迁汴,所恃者黄河、潼关
之险尔。若出宝鸡,入汉中,不一月可达唐、邓。金人闻之,宁不谓我师从天而
下乎!”拖雷然之,言于太宗。太宗大喜,语诸王大臣曰:“昔太祖尝有志此举,
今拖雷能言之,真赛因也。”赛因,犹华言大好云。遂大发兵。
太宗以中军自碗子城南下,渡河,由洛阳进;斡陈那颜以左军由济南进;而
拖雷总右军自凤翔渡渭水,过宝鸡,入小潼关,涉宋人之境,沿汉水而下。期以
明年春,俱会于汴。遣搠不罕诣宋假道,且约合兵。宋杀使者,拖雷大怒曰:
“彼昔遣苟梦玉来通好,遽自食言背盟乎!”乃分兵攻宋诸城堡,长驱入汉中,
进袭四川,陷阆州,过南部而还。遂由金取房,前锋三千人破金兵十余万于武当
山,趋均州。乘骑浮渡汉水,遣夔曲涅率千骑驰白太宗。太宗方诣汉水,将分兵
应之,会夔曲涅至,即遣慰谕拖雷,亟合兵焉。
拖雷既渡汉,金大将合达设伏二十余万于邓州之西,据隘待之。时拖雷兵不
满四万,及得谍报,乃悉留辎重,轻骑以进。十二月丙子,及金人战于禹山,佯
北以诱之,金人不动。拖雷举火夜行,金合达闻其且至,退保邓州,攻之,三日
不下。遂将而北,以三千骑命札剌等率之为殿。明旦,大雾迷道,为金人所袭,
杀伤相当。拖雷以札剌失律,罢之,而以野里知给歹代焉。未几,败金军。壬辰
春,合达等知拖雷已北,合步骑十五万蹑其后。拖雷按兵,遣其将忽都忽等诱之。
日且暮,令军中曰:“毋令彼得休息,宜夜鼓以扰之。”太宗时亦渡河,遣亲王
口温不花等将万余骑来会。天大雨雪,金人僵冻无人色,几不能军,拖雷即欲击
之,诸将请俟太宗至破之未晚,拖雷曰:“机不可失,彼脱入城,未易图也。况
大敌在前,敢以遗君父乎!”遂奋击于三峰山,大破之,追奔数十里,流血被道,
资仗委积,金之精锐尽于此矣。余众迸走睢州,伏兵起,又败之。合达走钧州,
仅遗数百骑。蒲阿走汴,至望京桥,复禽获之。太宗寻至,按行战地,顾谓拖雷
曰:“微汝,不能致此捷也。”诸侯王进曰:“诚如圣谕,然拖雷之功,著在社
稷。”盖又指其定册云尔。拖雷从容对曰:“臣何功之有,此天之威,皇帝之福
也。”闻者服其不伐。从太宗攻钧州,拔之,获合达。攻许州,又拔之,遂从太
宗收定河南诸郡。四月,由半渡入真定,过中都,出北口,住夏于官山。
五月,太宗不豫。六月,疾甚。拖雷祷于天地,请以身代之,又取巫觋祓除
衅涤之水饮焉。居数日,太宗疾愈,拖雷从之北还,至阿剌合的思之地,遇疾而
薨,寿四十有(阙)。妃怯烈氏。子十一人,长宪宗,次四则世祖也。宪宗立,
追谥曰英武皇帝,庙号睿宗。二年,合祭昊天后土,以太祖、睿宗配享。世祖至
元二年,改谥景襄皇帝。